**Долбоор**

**КЫРГЫЗ РЕСПУБЛИК АСЫНЫН ЖОГОРКУ СОТУНУН**

**ПЛЕНУМУНУН ТОКТОМУ**

**2024-жылдын \_\_-\_\_\_\_\_\_\_\_\_\_ Бишкек шаары**

**№\_\_\_\_**

 **“Соттордун айыпталуучунун укугун коргоону камсыз кылуучу мыйзамдарды колдонуу практикасы жөнүндө”**

Адам укуктары кылмыш иштери боюнча процессуалдык ишмердүүлүктүн багытын, мазмунун жана формасын аныктоочу маанилүү фактор болуп саналат жана мамлекеттин цивилизациялуулук деңгээлин көрсөтөт.

Ошону менен инсанды мыйзамсыз жана негизсиз айыптоодон, соттоодон, анын укуктары менен эркиндиктерин чектөөдөн коргоо жазык сот өндүрүшүнүн негизги милдеттеринин бири болуп саналат, ага жетишүү жазык процессинин принциптеринин бүткүл системасы, анын ичинде айыпталуучунун коргонуу укугун камсыз кылуу принциби менен камсыз кылынат.

Кыргыз Республикасында кылмыш куугунтугуна алынган ар бир адамдын коргоо укугу Кыргыз Республикасынын Конституциясынын (мындан ары – Конституция) 29, 30, 55, 57, 58, 59, 61, 100-беренелери, ошондой эле эл аралык укуктун жалпы таанылган принциптери менен ченемдери жана Кыргыз Республикасы катышуучусу болуп саналган, мыйзамда белгиленген тартипте күчүнө кирген эл аралык келишимдер менен кепилденет.

Мында айыпталуучунун коргонуу укугун ишке ашырууну ар тараптан камсыз кылуу айыпталуучунун мыйзамдуу кызыкчылыктарын коргоо гана саналбайт, ошондой эле сот адилеттигинин милдеттерин ийгиликтүү жүзөгө ашыруу, сотко чейинки өндүрүштү жана соттук териштирүүнү туура жүргүзүү, иш боюнча чындыкты аныктоо жана мыйзамдуу, негиздүү жана адилеттүү соттук чечим чыгаруу болуп эсептелет.

Кылмыш иштери боюнча сот адилеттигин жүргүзүүнүн сапатын жогорулатуу боюнча милдеттерди аткаруу максатында, Конституциянын 98-беренесинин 3-бөлүгүнө ылайык, Кыргыз Республикасынын Жогорку сотунун Пленуму токтом кылат:

**1.** Айыпталуучунун коргонуу укугун камсыз кылуу максатында соттор Конституциянын коргоосунда турган бул принципти так сактоого тийиш.

**2.** Коргоо укугуна шектүү жана айыпталуучу ээ, кылмыш-жаза мыйзамында каралган акыл-эси соо эмес абалда коомдук коркунучтуу жосун жасаган же кылмыш жасагандан кийин өзүнүн иш-аракеттеринин маанисин аңдап билүү же аны жетектөө мүмкүнчүлүгүнөн ажыраган психикалык бузулуу (оору) менен ооруган адам, тарбиялык мүнөздөгү мажбурлоо чарасы колдонулган жашы жете элек бала, ага карата суроо-талап түшкөн же аны өткөрүп берүү жөнүндө чечим кабыл алынган адам. Бул укук алар тарабынан кылмыш-жаза процессуалдык мыйзамдарда белгиленген чектерде жана тартипте жүзөгө ашырылат.

**3.** Кыргыз Республикасынын Кылмыш-жаза процессуалдык кодексинин (мындан ары – КЖПК) 421-беренесине ылайык, эгерде кылмыш ишин тергөөдө же соттук териштирүүдө ишке катышкан адамдардын мыйзам тарабынан кепилденген укуктарынан ажыратуу же кысуу жолу менен сот өндүрүшүнүн жол-жобосун сактабаганда же башка жол менен иштин жагдайларын жана айыпталуучунун күнөөлүү (же күнөөсүз) экендигинин далилдерин ар тараптан жана объективдүү изилдөөгө тоскоолдук түзүлгөндө, мыйзамдуу жана негиздүү өкүмдүн, токтомдун чыгарылышына, иштин туура чечилишине таасир этиши, коргоо укугун бузуу кылмыш-жаза процессуалдык мыйзамдын ченемдерин олуттуу бузуу болуп саналаары, соттун чечимин жокко чыгарууга алып келээри, сотторго түшүндүрүлсүн.

**4.** Соттор КЖПКнын 18-беренесинин талаптарына ылайык, алар жазык сот өндүрүшүн жүзөгө ашырууда тараптардын тең укуктуулугу жана атаандаштык принцибинин сөзсүз сакталышын камсыз кылууга милдеттүү экенин эстен чыгарбашы керек, бул айыптоо жана коргоо функцияларын өзүнчө жүзөгө ашырууну болжолдойт.

Сот объективдүүлүктү жана калыстыкты сактоо менен тараптарга процессуалдык укуктарды ишке ашыруу аркылуу өз позицияларын коргоо үчүн бирдей мүмкүнчүлүктөрдү бериши керек. Сот өндүрүшүнүн атаандаштыгы сот отурумунда мамлекеттик айыптоочунун жана адвокаттын үзгүлтүксүз катышуусун камсыз кылган учурда гана мүмкүн (мыйзамда белгиленген тартипте адвокаттан баш тарткан учурларды кошпогондо).

Адвокаттын кылмыш-жаза процессуалдык мыйзамында каралган өзүнүн процессуалдык укуктарын ишке ашырууда мыйзамга негизделбеген чектөөлөрүнө жол берилбейт.

**5.** Соттордун көңүлү айыпталуучуга конкреттүү эмне үчүн айыпталып жатканын, ал эми соттолгон адамга кандай кылмыш иштери үчүн күнөөлүү деп табылганын билүү укугун кепилдеген мыйзамдардын талаптарын так сактоо зарылдыгына бурулсун. Ошондуктан, айыпкер катары тартуу жөнүндө токтомдо, айыптоо актысында жана өкүмдө КЖПКнын 241, 256, 346-беренелеринде көрсөтүлгөн жагдайлар так баяндалууга тийиш.

Эгерде адам бир нече кылмыш жасагандыгы үчүн айыпталып жатса, жогоруда көрсөтүлгөн жагдайлар ар бир айыптоо боюнча баяндалууга тийиш.

КЖПКнын 316-беренесине ылайык, соттук териштирүүгө милдеттүү даярдануу иш-аракеттерине айыпталуучунун сот өндүрүшүнүн тилин билүүсүн жана айыпталуучуга айыптоо актысынын көчүрмөсүн өз убагында тапшырууну аныктоо кирерин соттор эске алышы керек.

Айыптоо актысынын көчүрмөсү тапшырылбаган учурда, ишти териштирүү жылдырылат, ал эми прокурор айыптоо актысынын көчүрмөсүн айыпталуучуга токтоосуз тапшырууга чараларды көрөт. Бул учурда териштирүү иши аталган документ тапшырылган учурдан баштап 3 суткадан эрте башталбайт.

Кылмыш ишин ушул Кодекстин 296-беренесинин 2-бөлүгүндө каралган тартипте кароодо төрагалык кылуучу судья айыпталуучунун адвокатына айыптоо актысы тапшырылгандыгын жана качан тапшырылгандыгын тактайт. Мында кылмыш ишин соттук териштирүү адвокатка айыптоо актысынын көчүрмөсү тапшырылган күндөн баштап 3 суткадан эрте башталбайт.

**6.** КЖПКнын 49-беренесине ылайык, адвокат ишке шектүүнү, айыпталуучуну, жабырлануучуну, күбөнү биринчи суракка алган, шектүүнү, айыпталуучуну жеткирген же иш жүзүндө кармаган учурдан тартып катышат. Адвокат ырастамасын жана ордерин көрсөткөндө кылмыш-жаза иштери боюнча өндүрүшкө катышууга укуктуу.

Мында, КЖПКнын 96-беренесинин 2-бөлүгүндө каралган негиздер боюнча адам кармалган учурда, ал иш жүзүндө кармалган учурдан тартып шектүү болуп калаарын эске алуу керек, бирок шектүүнү кармоо жөнүндө токтом аны тергөө органына алып келген учурда гана түзүлөт.

Демек, кармалган учурдан тартып кармалган адам шектүүнүн бардык укуктарынан, анын ичинде адвокатка ээ болуу укугунан пайдаланат, буга байланыштуу аны күбө катары суракка алууга, ошондой эле шектүү экенин жарыялабастан, ошондой эле өзүнө каршы көрсөтмө бербөө укугун, адвокатка ээ болуу укугун, ошондой эле мамлекет кепилдеген юридикалык жардамдан пайдалануу укугун түшүндүрбөстөн аны менен тергөө аракеттерин жүргүзүүгө жол берилбейт (КЖПКнын 97-бер. 1-бөл.).

Мындай тергөө аракеттери болгон учурда алар КЖПКнын 40-главасынын тартибинде соттук териштирүүдө көрсөтүлүүчү далилдердин тизмесинен чыгарылууга тийиш.

Жарандык жана саясий укуктар жөнүндө Эл аралык пактынын 14-беренесине ылайык шектүү, айыпталуучу адвокатты эркин тандоо укугуна ээ. Тергөөчү, сот (судья) шектүү, айыпталуучу тарабынан чакырылган адвокатты киргизүүдөн баш тартууга укуксуз.

**7.** “Мамлекет кепилдеген юридикалык жардам жөнүндө” Кыргыз Республикасынын Мыйзамынын 23-беренесине ылайык, кылмыш же укук бузуу жасады деп кармалган, шектелип же айыпталып жаткан адамга мамлекет кепилдеген юридикалык жардамга укугу жөнүндө, мындай жардамды алуу тартиби, бул укуктан баш тартуунун кесепеттери жөнүндө тез арада маалымдалышы керек. Мындай укукту ишке ашыруу коюлган шектенүүнүн жана коюлган айыптын мүнөзүнө көз каранды болбоого тийиш.

Шектүү, айыпкер, соттолгон, акталган адам тарабынан тандалган адвокаттын катышуусу мүмкүн болбогон учурларда тергөөчү, сот мамлекет кепилдеген юридикалык жардам боюнча адвокаттардын мамлекеттик реестри аркылуу адвокатты камсыз кылууга милдеттүү, камсыз кылуу тартиби “Мамлекет кепилдеген юридикалык жардам жөнүндө” Кыргыз Республикасынын Мыйзамынын 13-беренеси менен регламенттелет.

Адвокаттын жазык сот өндүрүшүнө - 5 суткадан ашык, ал эми бөгөт коюу чарасы колдонулганда – 2 сааттан ашык катышууга мүмкүн болбогон учурда, тергөөчү, тергөө судьясы, сот адвокатты мамлекет кепилдеген юридикалык жардам боюнча адвокаттардын мамлекеттик реестри аркылуу камсыз кылууга милдеттүү.

Адвокаттын сот өндүрүшү жүргүзүлүп жаткан тилди билбегендиги анын ишке катышуусуна тоскоол болбой тургандыгын эске алуу керек. Мындай учурларда ал КЖПКнын 21-беренесинин экинчи бөлүгүнө ылайык котормочу менен камсыз кылынышы керек.

**8.** Кылмыш иши боюнча адвокаттын кызматынан пайдалануу шектүүнүн, айыпталуучунун укугу болуп саналат. Ошондуктан, ал сотко чейинки өндүрүштө каалаган учурда адвокаттан анын катышуусунда баш тартууга укуктуу. Адвокаттан баш тартуу анын жүйөлөрүн көрсөтүү менен жазуу жүзүндө берилет. Шектүүнүн, айыпталуучунун адвокатын сотко чейинки өндүрүштө ишке катышуудан бошотуу тергөөчүнүн, прокурордун токтому менен жол-жоболоштурулат.

Ошол эле учурда адвокаттан баш тартуу шектүүнү, айыпталуучуну андан ары кылмыш иши боюнча өндүрүшкө адвокатты катыштыруу жөнүндө өтүнүч келтирүү укугунан ажыратпайт.

Биринчи жана апелляциялык инстанциядагы соттор, кылмыш-жаза процессуалдык мыйзамда түздөн-түз каралган учурларда шектүүнүн, айыпталуучунун адвокаттан баш тартуусу кабыл алынбагандыгын эске алышы керек (КЖПКнын 51-беренеси).

**9.** Балдар жасаган кылмыштар боюнча ишке адвокаттын катышуусу милдеттүү экендигине соттордун көңүлү бурулсун.

Балдар жасаган кылмыштар жөнүндө иштер боюнча адвокаттын катышуусуна биринчи сурак учурунан баштап, ал эми кармалган учурда – кармалган учурдан баштап жол берилет. Эгерде бала же анын мыйзамдуу өкүлдөрү адвокат менен макулдашуу түзбөсө, тергөөчү, прокурор, сот мамлекет тарабынан кепилденген юридикалык жардамды (мындан ары - МКЮЖ) камсыз кылышы керек (КЖПКнын 463-беренеси).

Балдар жасаган кылмыштар жөнүндө иштер боюнча ишке милдеттүү түрдө катышууга алардын мыйзамдуу өкүлдөрү, балдарды коргоо боюнча ыйгарым укуктуу мамлекеттик органдын кызматкерлери тартылат.

16 жашка чыга элек жана бул жашка чыккан, бирок акыл-эси жагынан артта калган деп таанылган шектүү, айыпталуучу баланы суракка алууга педагогдун же психологдун катышуусу милдеттүү.

Мындай учурларда, биринчи жана апелляциялык инстанциядагы соттор МКЮЖдун аймактык бөлүмдөрүнө жиберилүүчү адвокаттын милдеттүү катышуусунун зарылдыгы жөнүндө токтом, аныктама чыгарышы керек, ал тиешелүү мыйзамдын ченемдерине ылайык, соттук териштирүүгө катышуу үчүн адвокатты берүүгө милдеттүү.

**10.** “Физикалык кемчиликтеринен же психикалык бузулууларынан улам коргоо укугун ишке ашырууда кыйынчылыкка дуушар болгон адамдар” деп, айрыкча, акыл-эси жайында деп таанылган, бирок психикалык ишмердүүлүктүн туруктуу же убактылуу бузулушунан, сүйлөө, көрүү, угуу же алардын процессуалдык укуктардан пайдалануу мүмкүнчүлүгүн чектеген башка оор дарттан жапа чеккен адамдар эсептеле тургандыгы түшүндүрүлсүн. Мындай жактардын процессуалдык укуктарды ишке ашыруусу үчүн зарыл шарттарды түзүү максатында жана буга негиздер болгон учурда сот ишке катышууга тиешелүү адистерди тартуунун зарылдыгы жөнүндө маселени талкуулашы керек (сурдокотормону, Брайль системасын колдонууну билгендер ж.б.).

**11.** Соттор айыпталуучунун коргонуу укугу катары адвокаттын жардамынан пайдалануу укугу гана эмес, ошондой эле мыйзамда тыюу салынбаган бардык жолдор жана каражаттар менен жеке, ал эми балдар мыйзамдуу өкүлдүн жардамы менен өзүн коргоо укугу да камтыла турганын эстен чыгарбашы керек (КЖПкнын 44,46-бер.), анын ичинде ага карата болгон шектенүүлөр боюнча көрсөтмөлөрдү берүү же болбосо көрсөтмөлөрдү берүүдөн баш тартуу; айыптоого каршы чыгуу, ага коюлган айып боюнча көрсөтмө берүү же болбосо көрсөтмө берүүдөн баш тартуу; далилдерди келтирүү; өтүнүчтөрдү жана баш тартууларды билдирүү; эне тилинде же өзү билген тилде көрсөтмөлөрдү берүү жана айыпталуучу сот процесси жүргүзүлүп жаткан тилди жакшы билбеген учурда котормочунун жардамын акысыз пайдалануу; соттук териштирүүдө далилдерди изилдөө жана жарыш сөзгө катышуу; акыркы сөздү айтуу; иш боюнча өндүрүштү жүзөгө ашыруучу органдардын аракеттерине, аракетсиздиктерине жана чечимдерине даттануу берүү; иштин материалдары менен мыйзамда белгиленген тартипте таанышуу кирет. Айыпталуучунун процессуалдык укуктары ишке анын адвокатынын жана (же) мыйзамдуу өкүлүнүн катышуусуна байланыштуу чектелиши мүмкүн эмес.

**12.** Айыпталуучунун соттук териштирүүгө катышуусу аркылуу ишке ашырылуучу өзүнүн коргонуусун жеке жүзөгө ашыруу укугу сот тарабынан камсыз кылынат. Жазык-аткаруу тутумунун мекемесинде кармалган айыпталуучуларга карата сот алардын сот отурумуна түздөн-түз катышуусу боюнча же ЖПКнын 290-беренесинин 2-бөлүгүнүн 2-пунктунда каралган учурларда видеоконференцбайланыш системаларын пайдалануу жолу менен камсыз кылуу чараларын көрөт.

**13.** Айыпталуучунун күнөөсүн моюнга алуусу, адвокаттын айыптоону талашуу укугунан ажыратпай тургандыгын жана иш боюнча өндүрүштү токтотуу жөнүндө маселе коё тургандыгы, ал эми адвокат ишеним берүүчүнүн өзүн өзү айыптоосу бар экенине ынанганда, соттук териштирүү стадиясында айыпталуучуну актоо жөнүндө маселе коё тургандыгы сотторго түшүндүрүлсүн.

Адвокат өзүнө кабыл алынган коргоодон баш тартууга, коргоого алынуучунун макулдугусуз коргоону жүзөгө ашыруу боюнча ыйгарым укуктарын башка адамга өткөрүп берүүгө укуксуз.

“Кыргыз Республикасынын Адвокатурасы жана адвокаттык иш жөнүндө” Кыргыз Республикасынын Мыйзамынын 25-беренесинин 2-бөлүгүнө ылайык, адвокат төмөнкүлөргө укуксуз:

1) эгерде ал мурдатан эле мыйзамсыз мүнөзгө ээ болгон учурда, юридикалык жардам көрсөтүү үчүн кайрылган адамдан тапшырма алууга;

2) юридикалык жардам көрсөтүү үчүн ага кайрылган адамдан тапшырма алууга, эгерде ал:

а) ишеним артуучуга ушул иш боюнча юридикалык жардам көрсөтүп жаткан же мурда көрсөткөн болсо, анын кызыкчылыктары жардам сурап кайрылган адамдын кызыкчылыктарына карама-каршы келсе (тараптардын өз ара макулдашуусу боюнча ортомчу катары чыккан учурларды кошпогондо);

б) ишеним артуучу менен макулдашуунун предмети боюнча аталган адамдын кызыкчылыгынан айырмаланган өз алдынча кызыкчылыкка ээ болсо;

в) ишке судья, прокурор, алгачкы териштирүү жүргүзгөн адам, тергөөчү, медиатор, эксперт, адис, котормочу, күбө, жабыр тартуучу же калыс күбө, граждандык доогер же граждандык жоопкер катары катышса;

г) аталган адамдын ишин териштирүүгө же кароого катышкан же катыша турган кызмат адамы менен туугандык жана үй-бүлөлүк мамиледе болсо;

3) адвокат ишеним артуучунун же корголуучунун өздөрү мурдатан билерине ынанган учурларды кошпогондо, иш боюнча ишеним артуучунун же корголуучунун эркине каршы көз карашты ээлөөгө;

4) ишеним артуучунун же корголуучунунун макулдугусуз ага өзү тарабынан көрсөтүлгөн юридикалык жардамга байланыштуу ишеним артуучу же корголуучу тарабынан билдирилген маалыматтарды ачыкка чыгарууга;

5) өзүнө алган коргоодон баш тартууга;

6) эгерде ал ушул иш боюнча медиация тараптарынын бирине юридикалык жардам көрсөтүп жатса же мурда көрсөткөн болсо, медиатор катары чыгууга.

**14.** Соттор айыпталуучунун сот отурумунун датасы, убактысы жана орду жөнүндө КЖПКнын 280-беренесинин 6-бөлүгүндө белгиленген мөөнөттө кабарланганын текшериши керек. Көрсөтүлгөн мөөнөттөр сакталбаган учурда, сот айыпталуучудан коргоого даярданууга жетиштүү убакыт болгонун аныктайт. Эгерде сот бул убакыт жетиштүү эмес деп тапса, ошондой эле КЖПКнын 46-беренесинин 1-бөлүгүнүн 6-пунктунун талаптарын камсыз кылуу максатында айыпталуучунун өтүнүчү боюнча же башка учурларда сот отурумунда тыныгуу жарыялайт же соттук отурумду белгилүү бир мөөнөткө кийинкиге калтырат.

**15.** Конституциянын 100-беренесинин 1-пунктунун жана КЖПКнын 296-беренесинин 1-бөлүгүнүн талаптарына ылайык сотто ишти териштирүү айыпталуучунун милдеттүү катышуусу менен жүргүзүлөт.

Айыпталуучу жок кезде ишти кароого төмөнкүдөй учурларда жол берилет, эгерде:

1) айыпталуучу Кыргыз Республикасынын чегинен тышкары болсо жана сотко келүүдөн качса;

2) айыпталуучу далилдерди соттук иликтөөлөр аяктагандан кийин соттук отурумга келбесе жана келбей калуу себеби жөнүндө кабарлабаса.

Мында айыпталуучуну мажбурлап алып келүүнү камсыз кылуу мамлекеттик айыптоочуга жүктөлөөрүн эске алуу зарыл.

КЖПКнын 304-беренесине ылайык, ушул Кодекстин 296-беренесинин 2-бөлүгүндө каралган учурда соттук териштирүүдө айыпталуучуга карата аныктама же токтом өзүнчө жайда чыгарылат жана судья же эгерде иш сот тарабынан коллегиялуу каралса, судьялар кол койгон өзүнчө процессуалдык документтер түрүндө жазылат.

КЖПКнын 296-беренесинин 2-бөлүгү боюнча сырттан кароо, иш айыпталуучусуз каралып жатканда, каза болгон адамды реабилитациялоо үчүн адвокаттын же мыйзамдуу өкүлдүн өтүнүчү боюнча жүргүзүлөт.

**16.** КЖПКнын 292-берененин 2-бөлүгүнүн, 305-берененин талаптарына жана 42-главасынын ченемдерине ылайык алардын өз ара байланышында төрагалык кылуучу соттук териштирүүгө даярдык көрүүдө соттук териштирүүнүн бардык катышуучуларына алардын укуктарын гана эмес, милдеттерин да түшүндүрөт, сот отурумдун күн тартиби менен тааныштырат. Мында, КЖПКнын 307-беренесинин талаптары, анда көрсөтүлгөн сот отурумунда тартипти бузгандыгы үчүн таасир этүү чаралары түшүндүрүлүүгө тийиш, төрагалык кылуучунун тескөөсүнө баш ийбегенде, төрагалык кылуучунун чечими боюнча тартип бузуучуну отурумдун залынан чыгаруу мүмкүнчүлүгү жана чыгаруунун кесепеттери.

Эгерде сот отурумунда тартипти бузууга, төрагалык кылуучунун тескөөсүнө баш ийбөөгө айыпталуучу жол берсе, анда тартип бузуулардын мүнөзүнө жараша ага төрагалык кылуучу тарабынан мындай жүрүм-турумга жол берилбестиги жөнүндө эскертилет же төрагалык кылуучунун чечими боюнча белгилүү бир мезгилге отурумдун залынан чыгарылат (мисалы, жабырлануучуну же күбөнү суракка алуу мезгилинде; соттук изилдөө аяктаганга чейин же тараптардын жарыш сөзү аяктаганга чейин).

Мыйзамда сот залына кайтып келгенден кийин айыпталуучуга ал жокто жүргүзүлгөн соттук иш-аракеттердин жана изилденген далилдердин мазмуну жөнүндө кабарлоо милдети каралбагандыгын эске алуу керек. Айыпталуучунун мындай маалыматты алуу өтүнүчү болгон учурда сот ага өзүнүн адвокатына жардам сурап кайрылууга убакыт берет.

**17.** Эгерде ишти кароодо айыпталуучу жокто адвокат айыпталуучунун өзү, анын мыйзамдуу өкүлү же айыпталуучунун тапшырмасы боюнча башка адам тарабынан чакырылбаса, анда сот тараптардын атаандаштык жана тең укуктуулук принцибин, ошондой эле айыпталуучунун коргонуу укугун камсыз кылуу максатында МКЮЖ системасы боюнча адвокатты тартууга чара көрөт. Айыпталуучу сот отурумунун залынан чыгарылганда, ал эми ишке адвокат катышпаган учурда сот ушундай эле чараларды көрүшү керек.

**18.** Соттор, КЖПКнын 46-беренесинин 1-бөлүгүндө каралган адвокатты чакыруу укугу айыпталуучунун адвокат катары каалаган адамды тандап алуу укугун жана ишке ар бир адамдын адвокат катары катышуу мүмкүнчүлүгүн билдирбешин эске алышы керек.

Мындан тышкары, КЖПКнын 49-беренесинин 3-бөлүгүндө көрсөтүлгөн жагдайлар болгон учурда адвокаттын катышуусу жазык сот өндүрүшүнүн бардык стадияларында четтетилет.

Эгерде бир адвокат коргоп жаткан айыпталуучулардын таламдарынын ортосунда карама-каршылыктар пайда болсо (бир адамдын айыпты моюнга алуусу жана иштин ошол эле эпизоддору боюнча башкалардын талашы; бир айыпталуучунун экинчисин айыптоосу ж.б.у.с.), анда мындай адвокаттан баш тартылууга тийиш (КЖПКнын 74-беренеси, 2014-жылдын 14-июлундагы №135 “Кыргыз Республикасынын Адвокатурасы жана адвокаттык иш жөнүндө” Кыргыз Республикасынын Мыйзамынын 25-беренесинин 2-пунктунун 2-пунктчасы).

КЖПКнын 74-беренесинин 1-бөлүгүнүн өз ара байланышкан талаптарынан улам бул ченемдин 4-пунктунда белгиленген чектөө адвокат ушул же андан бөлүнүп берилген иштин алкагында сотко чейинки өндүрүштүн жүрүшүндө же болбосо соттук өндүрүштүн жана соттук отурумдардын мурдагы стадияларында кызыкчылыгы ал тарабынан корголгон айыпталуучунун таламдарына карама-каршы келген адамга юридикалык жардам көрсөткөн же мурда көрсөткөн учурларга таандык. Бирок, бул адвокаттан баш тартуу мүмкүнчүлүгүн жана башка учурларда ага бул ишке катышууга мүмкүндүк бербеген мындай карама-каршылыктарды табуу мүмкүнчүлүгүн жокко чыгарбайт.

КЖПКнын 74-беренесинин 2-бөлүгүнө ылайык, адвокатты, жабырлануучунун өкүлүн четтетүү жөнүндө маселе сот тарабынан чечилет, тергөөчү же прокурор тарабынан эмес.

 **19.** Соттор, жазык иши боюнча өндүрүштүн ар кандай стадиясында шектүү, айыпталуучу жолугушуулардын санын жана узактыгын чектебестен өзүнүн жактоочусу менен жекече тоскоолдуксуз баарлашууга укуктуу экендиги жөнүндө мыйзамдардын талаптарын так сактоого тийиш.

КЖПКнын 46-беренесинин 1-бөлүгүнүн 9 жана 10-пункттарынын жоболорунун мааниси боюнча, айыпталуучунун соттук териштирүүгө катышуусу видеоконференц байланыш тутумун пайдалануу жолу менен камсыз кылынган учурларда, сот айыпталуучунун адвокаттын жардамынан пайдалануу укугун талаптагыдай камсыз кылуу максатында ага сот отурумунун башка катышуучулары жокто адвокат менен баарлашуу укугун түшүндүрүү жана мындай баарлашуу мүмкүнчүлүгүн камсыз кылуу үчүн чараларды көрүү зарыл.

**20.** Алдын ала угуунун же соттук териштирүүнүн жүрүшүндө КЖПКнын 295-беренесинин 4-бөлүгүндө каралган ыйгарым укуктарынын чегинде айыптоону прокурор өзгөрткөн учурда, сот айыпталуучунун жана анын адвокатынын пикирин эске алуу менен аларга прокурор колдогон айыптоодон коргоого даярдануу үчүн зарыл болгон убакытты берет.

**21.** Соттор, айыпталуучунун коргонуу укугун аныктаган ар бир бузууга же чектөөгө көңүл бурушу керек. Буга негиздер болгон учурда сот, атап айтканда, алынган далилдерди жол берилгис далилдер деп таанууга (КЖПКнын 80-беренеси), КЖПКнын 278-беренесинде белгиленген тартипте кылмыш ишин прокурорго кайтарып берүүгө, соттун чечимин өзгөртүү же жокко чыгаруу (КЖПКнын 418-беренеси) жана (же) зарыл чараларды көрүүнү талап кылган мыйзам бузуу фактыларына алгачкы текшерүү органдарынын, тергөө органдарынын, тиешелүү адвокатуранын (адвокаттын) же төмөн турган соттун көңүлүн буруу үчүн жеке аныктама (токтом) чыгарууга укуктуу.

Өтүнүчтү канааттандыруудан баш тартуу же айыпталуучунун же анын адвокатынын айрым укуктарын ишке ашыруудагы башка чектөөлөр процесстин башка катышуучуларынын кызыкчылыктарына зыян келтирүү менен алар тарабынан бул укуктарды ачыктан ачык ак ниетсиз пайдалануу менен шартталган учурларда сот айыпталуучунун коргонуу укугун бузулган деп тааныбашы мүмкүн, анткени Конституциянын 53-беренесинин 1-пунктунун талаптарына ылайык адамдын өз укуктарын жана эркиндиктерин жүзөгө ашыруусу башка адамдардын укуктарын жана эркиндиктерин бузбоого тийиш.

**22.** Айыпталуучунун коргонуу укугун бузуу себептери боюнча актоо өкүмдү жокко чыгарууга жол берилбестигине соттордун көңүлү бурулсун. Актоо өкүм акталган адамдын, анын адвокатынын, мыйзамдуу өкүлүнүн даттануусу боюнча актоонун негизине тиешелүү бөлүгүндө гана көрсөтүлгөн жүйөлөр боюнча өзгөртүлүшү мүмкүн.

**23.** Кыргыз Республикасынын КЖПКнын 422-беренесинин талаптарын эске алуу менен апелляциялык инстанциядагы сот өкүм боюнча дайындалган жазаны жасалган кылмыштын оордугуна жана айыпталуучунун инсандыгына ылайык келбейт деп таап, Кылмыш-жаза кодексинин беренелеринин санкцияларынын чектеринде жазаны жеңилдетүүгө укуктуу.

Ошондой эле, эгерде ушул негиз боюнча айыптоочу тарабынан сунуш келтирилсе же жабырлануучу же алардын өкүлдөрү тарабынан даттануу берилсе, апелляциялык инстанциядагы сот айыпталуучуга кыйла катуу жаза дайындоого укуктуу.

Айыпталуучунун абалын начарлатуучу чечим кабыл алууга айыптоочу тараптын даттанууларында же прокурордун сунуштамасында тиешелүү жүйөлөр болгондо гана жана алардын чектеринде гана жол берилет. Айыпталуучунун абалын начарлатуучу чечим айыпталуучуга коюлган биринчи инстанциядагы сотто айыптоочу тарабынан колдоого алынган айыптоонун чегинен чыга албайт.

**24.** КЖПКнын 440-беренесинде көрсөтүлгөн кассациялык инстанциядагы соттун отурумунун орду, күнү жана убактысы жөнүндө тиешелүү түрдө кабардар кылынган адамдардын келбей калышы ишти кароого тоскоол болбой тургандыгын эске алуу керек.

**25.** Жабырлануучу бала болуп саналган гендердик зомбулук чөйрөсүндөгү кылмыштар менен байланышкан кылмыш ишин кароодо, соттор баланын психоэмоционалдык абалын эске алышы керек, аны отурумдун залында суракка алууда ар бир конкреттүү учурда, суракка алуу айыпталуучунун катышуусунда болоору же болбостугу боюнча анын пикирин суроого милдеттүү. Жаш жабырлануучуларды суракка алууда алардын катышуусусуз суракка алууга көмөктөшүүчү жаңы технологияларды пайдаланууга, ал эми эгерде сурак алардын катышуусунда отурумдун залында жүргүзүлсө, анда психологдордун же педагогдордун, ошондой эле мыйзамдуу өкүлдөрдүн милдеттүү түрдө катышуусу менен жүргүзүлөт. Сот, жабырлануучу баланын мыйзамдуу өкүлүн дайындоодо баланын кызыкчылыктарын камсыз кылуу үчүн мыйзамдуу өкүлдүн айыпталуучу менен байланышын эске алышы керек.

**26.** Соттор ар бир кылмыш ишин кароодо сотко чейинки өндүрүштө, ошондой эле соттук териштирүүдө шектүүгө, айыпталуучуга коргонуу укугун камсыз кылуу жөнүндө кылмыш-жаза процессуалдык мыйзамдардын талаптары сакталгандыгын кылдат тактоого жана жеке аныктамаларды чыгаруу жолу менен мыйзам бузуу фактыларына көңүл бурууга милдеттүү.

**Кыргыз Республикасынын**

**Жогорку сотунун төрагасы**

**Пленумдун катчысы,**

**Кыргыз Республикасынын**

**Жогорку сотунун судьясы**